**November på Pluto**

Der var oktober også over, og vi kan snart begynne nedtellingen til jul! Oktober var en måned som var preget av tilvenning og fokus på å danne trygghet og gode relasjoner på avdelingen. Nå er vi snart full barnegruppe, og vi ønsker Theodor velkommen til oss i november. Tilvenningen har gått veldig fint i høst, og barna er nå veldig inne i rutinene på avdelingen. Det er veldig kjekt å se barnas glede når de kommer om morgenen, og hvor glade de blir for å se de andre barna og motsatt. Samlingsstunden er blitt veldig hellig, og det kan fort bli noen lette raseriutbrudd dersom vi en dag mot formodning hopper over samlingen.

Temaet for november er eventyr. Vi starter med Bukkene Bruse og ser hvor vi ender opp. Av og til er barna så opptatt av Bukkene Bruse at vi ikke kommer oss videre, andre ganger har vi gått videre til Gullhår og andre eventyr. Barnas medvirkning er viktig for oss her, og vi drar også med eventyrene inn i leken og de andre aktivitetene våre. Bukkene Bruse er et veldig godt og allsidig eventyr i bruk med de aller minste fordi det inneholder gjentakelser samtidig som vi får lært både begrep som liten, mellom, størst, over og under. Vi har også en sang til Bukkene Bruse, noe som alltid fenger gjengen på Pluto!

Vi får også to nye studenter i november. Vilde og Amna kommer til oss 7. november, og skal være hos oss fire uker. De går andre året på barnehagelærer-utdanningen, og skal ha praksisoppgaver som er knyttet til musikk, drama og forming.

Siden julekakene allerede har vært lenge i salg i butikkene og enkelte av barna har begynt å snakke om julenissen, kan det godt være vi tjuvstarter litt på julen på Pluto også. Men vi skal vente til et godt stykke ut i november i det minste! Vi vi vet at desember er en veldig kort måned, og det er alltid så dumt når barna endelig lærer seg julesangene og julen er over. Dermed kommer vi etter hvert til å snike julen bittelitt inn, og så kjører vi på for fullt i desember!

Det har vært noen regntunge dager de siste månedene, og flere av kassene med ekstratøy er ganske tomme for spesielt bukser, sokker og strømpebukser. I tillegg begynner noen av klærne å bli litt små, så det kan nok være en idé å sjekke disse kassene. Vi ber om at dere har minst to klesskift tilgjengelig nå som det definitivt går mot våtere dager.

Det vil etter hvert komme ut lapper om juleferie også. Det er også planleggingsdag **mandag 2. januar 2023.** Personalet kommer til å ta ut siste rest av ferien, både i romjulen og enkeltdager i november og desember. Det vil dermed være noen dager da vi kun er to på jobb.

Vi minner om at **17. og 18. november er planleggingsdager**, og barnehagen er stengt disse dagene.

I november har vi hele fire bursdagsbarn! Theodor blir 1 år 4/11og Noah fyller 1 år 12/11. Mia blir to år 14/11 og Saga fyller to år 29/11. Vi minner om at vi nå har gått over til å fryse smoothie i isformer som vi serverer når vi markerer bursdag. Barnehagen står for smoothien, og foreløpig har det vært en like stor hit som «vanlig» is.

Hilsen fra Barbro, Christina, Danuta og Julie